Korpodeko

Korpodeko, ofisialmente Fundashon Korporashon pa Desaroyo di Kòrsou (ingles: Curaçao Development Corporation Foundation), ta un banko nashonal di desaroyo sosial na Kòrsou. Komo institushon finansiero e ta hunga un ròl aktivo den stimula e ekonomia lokal i promové Kòrsou komo un lugá di negoshi i invershon.

 Historia 
E banko a wòrdu fundá dia 23 di aprel 1985 komo un inisiativa konhunto di e partnernan sosial ku e ophetivo pa aselerá e desaroyo sosioekonómiko di Kòrsou despues di e siere di refineria Shell. Kofundadó i promé presidente di direktiva tabata e polítiko i Diputado pa Desaroyo Ekonómiko Agustin Diaz, mientras ku Clark Gomes Casseres tabata e promé direktor ehekutivo.

E meta prinsipal di Korpodeko ta pa stimulá un desaroyo outónomo i balansá di Kòrsou riba tereno sosial-ekonómiko, kultural i edukashonal.De Souza nieuwe directeur Korpodeko, Antilliaans Dagblad (27 di ougustus 2025) Despues di su fundashon, Fundashon Empresa Chiki Kòrsou (FECK), e fondo di sosten pa empresanan chikí fundá na 1971, a keda integrá organisatoriamente den Korpodeko. Den su promé aña di operashon, e institushon a lansa un kampaña publisitario pa mehorá e klima di invershon lokal, stimulando e poblashon pa apoyá produktonan di origen lokal. E fondonan di Korpodeko a wòrdu finansiá den su añanan inisial for di e presupuesto insular i e krisisheffing.

Den 1995, despues di dies aña di operashon, Korpodeko a risibí un lisensia komo institushon di krédito for di Banko Sentral di Antias Hulandes (awendia CBCS).

 Aktividatnan 
Desde su inisio Korpodeko a establesé un fondo di stimulashon di invershon i a introdusí diferente areglo di krédito pa empresanan chikí i mediano (SME). Entre 1989 i 1992, el a otorgá 50 prestamo ku un balor total di mas di 16 mion florin. Te ku aña 2015, e kantidat di préstamo a subi pa 1.010, pa un balor akumulativo di 199 mion florin.

E institushon a partisipá tambe den varios fondo di Willemstad pa revitalisashon di e siudat kapital, ku un kontribushon total di 5 mion florin. Aparte di duna fiansa, Korpodeko ta duna kapital di riesgo pa proyekto y kompanianan di desaroyo lokal. El a hunga un papel sentral den finansiá proyektonan di importansia nashonal manera Jan Thiel, Sta. Barbara, Pietermaai, i varios hotel.

Ademas Korpodeko ta akshonista den organisashonnan di desaroyo lokal manera Curinde, Stadsherstel, CPA, DCSX, i Rif Resort, entre otro.

Den siglo 21, Korpodeko ta reforsando su ròl komo motor di inovashon i sostenibilidat. E institushon ta kolaborá ku Gobièrnu di Kòrsou, Vereniging Bedrijfsleven Curaçao (VBC), i otro partnernan pa diversifiká e ekonomia i fortalesé sektor privá. Su énfasis ta riba finansiamento pa empresario chikí, mediano (SME), pero tambe den manehá i kanalisá fondonan ku a permití gobièrnu finansiá proyektonan na un eskala grandi, inkluyendo hotel, proyektonan di energia renovabel i turismo sostenibel, i formashon di kapasidat den komunidat lokal. Pa medio di e inisiativanan aki, Korpodeko i su akshonistanan a proveé ​​kapital i kapital di riesgo krusial pa yuda lansa i sostené invershonnan ku ta kontribuí na kresementu ekonómiko i resiliensia di Kòrsou.

E banko ta sigui funshoná komo un ente di konfiansa den promové e outonomia ekonómiko di Kòrsou, ku atenshon spesial pa inovashon, sostenibilidat i kreashon di empleo.

 Organisashon 
E fundashon ta dirigi pa un Hunta di Direktiva ku ta konsistí di representantenan di komunidat empresarial, gremionan sindikal i gobièrnu. Presidente di e hunta ta e polítiko Dudley Lucia, mientras Omar de Souza ta fungi komo direktor general desde 2025.

Kategoria:Kòrsou
Kategoria:Empresa